ટ્રેડ વૉર પછી હવે અમેરિકા અને ચીન વચ્ચે કરન્સી વૉર શરૂ થવાના એંધાણ મળી રહ્યા છે. અમેરિકાના પ્રેસિડેન્ટ ડોનાલ્ડ ટ્રમ્પે ચીન અને યુરોપિયન યુનિયન પર કરન્સી સાથે છેડછાડ અને વ્યાજ દરમાં ઘટાડો કરવાનો આરોપ લગાવ્યો છે. અમેરિકા વ્યાજ દરમાં વધારો કરે છે, અને ડૉલર દરરોજ મજબૂત થઈ રહ્યો છે, ત્યારે ચીન વ્યાજ દર ઘટાડી રહી છે. આ ખેલ બરાબરીનો નથી. કરન્સી યુઆન તૂટીને આ વર્ષના સૌથી નીચા સ્તરે પહોંચી ગયો પછી ટ્રમ્પે આ નિવેદન આપ્યું હતું. ચીન સેન્ટ્રલ બેંક યુઆનને તૂટતો અટકાવવા પગલા લેશે, પણ હાલ સંભાવનાઓ નથી, તેમ નિષ્ણાતોનું કહેવું હતું. બીજી તરફ યુરોના મુલ્યમાં પણ આ વર્ષનો સૌથી મોટો ઘટાડો જોવાયો છે. વિશ્વની સૌથી મોટી અર્થવ્યવસ્થા ટ્રેડ વૉર કરે ત્યારે તેની લાંબે ગાળે અસર પોતાના દેશની કરન્સી પર પડે જ છે. અને કરન્સી વૉર થાય ત્યારે તેની અસરો વધુ ઘાતક નિવડે છે. ટ્રમ્પે ફેડરલ રીઝર્વની હાલની પૉલીસીની પણ ટીકા કરી હતી. તે પછી ડૉલર પણ ઘટ્યો હતો.